2. ปัจจัยความเสี่ยง

1.  ความเสี่ยงในการลงทุนลิขสิทธิ์

เนื่องจากรายได้จากการจำหน่ายสินค้าลิขสิทธิ์ป่องทรัพย์ทั้งภาพยนตร์และเพลงถือเป็นรายได้หลักของบริษัทฯ
โดยลิขสิทธิ์ภาพยนตร์และเพลงดังกล่าวอาจทำรายได้น้อยกว่าที่ตั้งเป้าหมายหรือคาดการณ์ไว้ซึ่งอาจส่งผลกระทบต่อรายได้และผลการดำเนินงานของบริษัทฯ
ซึ่งบริษัทฯ
ได้ตระหนักถึงความเสี่ยงในการลงทุนดังกล่าวจึงมุ่งเน้นลงทุนในลิขสิทธิ์ที่เป็นที่ต้องการของลูกค้า
มีค่าลิขสิทธิ์ที่สมเหตุสมผล สามารถให้ผลตอบแทนต่อการลงทุน แก่บริษัทฯ ได้อย่างรวดเร็ว
ยกเลิกการซื้อลิขสิทธิ์ที่มีราคาสูงเกินกว่าความสามารถในการสร้างผลกำไร
เป็นผลให้ลดความเสี่ยงลง ในขณะที่ยังคงจำหน่ายสินค้าดังกล่าวด้วยการเป็นผู้ค้าปลีกผ่าน Shop
แมงป่อง นอกจากนี้บริษัทฯ ยังทำการโฆษณาประชาสัมพันธ์
ส่งเสริมการขายและจัดจำหน่ายสินค้าให้ครอบคลุมพื้นที่ทั่วประเทศ
ผ่านสาขาและช่องทางการจัดจำหน่ายของบริษัทฯ
เพื่อเพิ่มรายได้และผลตอบแทนจากการลงทุนในลิขสิทธิ์ดังกล่าว

2. ความเสี่ยงจากสินค้าละเมิดลิขสิทธิ์

ปัญหาการลักลอบจำหน่ายสินค้าละเมิดลิขสิทธิ์ถือเป็นปัจจัยหนึ่งที่มีผลกระทบต่ออุตสาหกรรมภาพยนตร์และเพลงโดยรวมของประเทศ
ซึ่งรวมถึงธุรกิจจัดจำหน่ายแผ่นหนังและเพลงของบริษัทฯ ด้วย โดยอาจทำให้บริษัทฯ
ต้องเสียโอกาสทางธุรกิจในแต่ละปี
อย่างไรก็ตามการที่ภาครัฐและเอกชนได้มีการรณรงค์ต่อต้านสินค้าละเมิดลิขสิทธิ์ อาทิ เช่น
การรวมตัวกันของผู้ประกอบการเพื่อต่อต้านการจำหน่ายสินค้าละเมิดลิขสิทธิ์
การรณรงค์ปลูกจิตสำนึกให้ผู้บริโภคซื้อสินค้าที่มีลิขสิทธิ์ถูกต้องผ่านสื่อต่างๆ ของหลายฝ่าย
และในส่วนของการปราบปรามนั้น ภาครัฐก็มีบทบาทในการปราบปรามที่ชัดเจนและต่อเนื่องยิ่งขึ้น
เชื่อว่าปัญหาดังกล่าวน่าจะมีแนวโน้มที่ลดลงได้ ในส่วนของบริษัทฯ
นอกจากจะดำเนินนโยบายร่วมมือกับภาครัฐและเอกชนอื่นๆ แล้ว บริษัทฯ
ยังมุ่งเน้นผลิตสินค้าให้มีคุณภาพเพื่อสร้างความแตกต่างระหว่างสินค้าของบริษัทฯ
กับสินค้าละเมิดลิขสิทธิ์ โดยล่าสุดบริษัทฯ มีการเพิ่มการซื้อลิขสิทธิ์ภาพยนตร์ประเภท Second
Price เพื่อผลิตและจำหน่ายภายในจุดจำหน่ายของบริษัทฯ ทำให้บริษัทฯ
สามารถสร้างสรรค์รูปแบบผลิตภัณฑ์ให้สวยงาม โดดเด่น
แตกต่างจากที่วางจำหน่ายในท้องตลาดทั่วไป
และสามารถตอบสนองความต้องการของลูกค้าได้อย่างต่อเนื่องหลากหลาย
รวมถึงการเข้าร่วมกับพันธมิตรและตัวแทนเจ้าของลิขสิทธิ์ เพื่อการปราบปรามผู้ละเมิดลิขสิทธิ์
การให้ความร่วมมือและสนับสนุนหน่วยงานที่เกี่ยวข้องในการให้ข้อมูลชี้เบาะแส
และสนับสนุนหน่วยงานดังกล่าวเพื่อจัดการกับสินค้าละเมิดลิขสิทธิ์

3. ความเสี่ยงจากสินค้าทดแทน

แม้ในปัจจุบันลูกค้าเริ่มมีการปรับเปลี่ยนพฤติกรรมจากการบริโภคสินค้าประเภทโฮมเอนเตอร์เทนเม้นท์ซอฟแวร์
เป็นสินค้าประเภท Digital Content แต่ก็ยังมีลูกค้ากลุ่มใหญ่ที่เป็นกลุ่ม Collector
ซึ่งยังคงนิยมสินค้าประเภทโฮมเอ็นเตอร์เทนเม้นท์อยู่ เนื่องจากมี Packaging ที่สวยงาม
สามารถหยิบ จับต้อง สัมผัสได้ สามารถเก็บเป็นที่ระลึกหรือของสะสมได้
มีคุณภาพของภาพและเสียงที่คมชัดกว่า รวมถึงมีราคาที่คุ้มค่าเมื่อเทียบกับคุณภาพที่ได้รับ

4. ความเสี่ยงในการลงทุนสาขา

ณ สิ้นปี 2553 บริษัทฯ มี Shop รวมทั้งสิ้น 42 สาขา กระจายอยู่ในศูนย์การค้าชั้นนำทั่วประเทศ
ซึ่งสามารถทำรายได้จากการจำหน่ายสินค้าในปี 2553 เป็นจำนวน 532.81 ล้านบาท
หรือคิดเป็นร้อยละ 70.51 ของรายได้รวม ทั้งนี้ในปี 2553 บริษัทฯ
มุ่งเน้นให้ความสำคัญกับการบริหารจุดจำหน่ายของบริษัทฯ ที่มีอยู่ทั่วประเทศให้มีประสิทธิภาพสูงสุด
โดยการเฝ้าติดตามยอดขายและความสามารถในการสร้างผลกำไรของแต่ละสาขาอย่างใกล้ชิด
นอกจากนี้บริษัทฯ ได้มีการพิจารณาจำนวนลูกค้าเป้าหมายและปริมาณความต้องการของลูกค้าใน
แต่ละทำเล
จึงดำเนินการลดขนาดพื้นที่ในบางสาขาให้เหมาะสมกับความสามารถในการสร้างยอดขายและทำเล
รวมถึงปรับปรุงผังพื้นที่ การจัดวางสินค้า
และตกแต่งให้ทันสมัยอยู่ตลอดเวลาเพื่อสร้างความน่าสนใจและดึงดูดให้เกิดการสัญจรเข้ามาภายในร้านมากขึ้น

นอกจากนี้การที่บริษัทฯ มีประสบการณ์และความชำนาญในการดำเนินธุรกิจ
ตลอดจนการมีสินค้าที่มีความหลากหลายทั้งภาพยนตร์และเพลงที่เป็นลิขสิทธิ์ของบริษัทฯ เอง
และลิขสิทธิ์ของพันธมิตรทางการค้า รวมถึงการดำเนินการลดค่าใช้จ่ายลงด้วยมาตรการต่างๆ
บริษัทฯ จึงเชื่อว่าจะสามารถสร้างความเติบโตของ ผลประกอบการให้กับบริษัทฯ ได้

5. ความเสี่ยงจากการพึ่งพิงผู้บริหาร

ที่ผ่านมาธุรกิจของบริษัทฯ มีการดำเนินการและบริหารภายใต้กลุ่มของนางกิตติ์ยาใจ ตรีเอกวิจิตร
ซึ่งเป็น ผู้ก่อตั้ง ผู้ถือหุ้นใหญ่ และเป็นผู้บริหารสำคัญที่ทำให้ธุรกิจของบริษัทฯ
มีการเติบโตและพัฒนาจนถึงปัจจุบัน จึงมีความเสี่ยงจากการที่กลุ่มนางกิตติ์ยาใจ ตรีเอกวิจิตร
อาจลดสัดส่วนการถือหุ้นในบริษัทฯ หรือออกจากการเป็นผู้บริหารของบริษัทฯ
ซึ่งอาจส่งผลกระทบต่อการบริหารและผลการดำเนินงานของบริษัทฯ ได้
อย่างไรก็ตามเนื่องจากนางกิตติ์ยาใจ ตรีเอกวิจิตร เป็นผู้ก่อตั้งบริษัทฯ
และเป็นผู้ถือหุ้นใหญ่ของบริษัทฯ ที่ดำเนินธุรกิจมานานกว่า 30 ปี
แสดงให้เห็นถึงความผูกพันต่อองค์กร และความตั้งใจในการประกอบกิจการให้มีการเติบโต
ก้าวหน้าอย่างต่อเนื่องในฐานะผู้บริหารและผู้ถือหุ้นใหญ่ที่มีเสียงข้างมากในกิจการ นอกจากนี้บริษัทฯ
ได้มีการจัดโครงสร้างองค์กรที่เป็นระบบและการจัดการให้มีลักษณะการดำเนินธุรกิจด้วยการกระจายอำนาจให้ผู้บริหารอื่นๆ
มีส่วนร่วมในการบริหารและตัดสินใจ

6. ความเสี่ยงกรณีมีผู้บริหารเป็นผู้ถือหุ้นรายใหญ่

ณ วันที่ 31 ธันวาคม 2553 กลุ่มนางกิตติ์ยาใจ ตรีเอกวิจิตร (ผู้บริหารและพนักงาน)
ถือหุ้นในบริษัทฯ จำนวน 174,706,000 หุ้น คิดเป็นร้อยละ 42.20
ของจำนวนหุ้นที่เรียกชำระแล้วทั้งหมดของบริษัทฯ ซึ่งไม่ถึง ร้อยละ 50
จึงไม่สามารถควบคุมมติที่ประชุมผู้ถือหุ้นในเรื่องต่างๆ ได้

อย่างไรก็ดี ถึงแม้กลุ่มนางกิตติ์ยาใจ ตรีเอกวิจิตร
จะเป็นผู้ถือหุ้นรายใหญ่และมีคะแนนเสียงค่อนข้างมาก แต่กลุ่มนางกิตติ์ยาใจ ตรีเอกวิจิตร
ก็มีเจตนารมณ์ที่จะทำให้บริษัทฯ มีการดำเนินธุรกิจที่ชัดเจน เป็นอิสระและ มีความโปร่งใส
ให้เป็นไปตามหลักการกำกับดูแลกิจการที่ดี (Good Corporate Governance)
ซึ่งผู้ถือหุ้นสามารถตรวจสอบได้ ดังจะเห็นได้จากการที่บริษัทฯ ได้รับการประเมินผลอยู่ในเกณฑ์
“ดีมาก” ในปี 2551 และ 2552 จากโครงการสำรวจการกำกับดูแลกิจการบริษัทจดทะเบียนไทย
ซึ่งจัดโดย สมาคมส่งเสริมสถาบันกรรมการบริษัทไทย โดยได้รับความสนับสนุนจาก
สำนักงานคณะกรรมการกำกับหลักทรัพย์และตลาดหลักทรัพย์ และตลาดหลักทรัพย์แห่งประเทศไทย
และได้รับการประเมินผลอยู่ในเกณฑ์ “ดีเยี่ยม”
จากโครงการประเมินคุณภาพการประชุมสามัญประจำปี
ซึ่งจัดโดยสำนักงานคณะกรรมการกำกับหลักทรัพย์และตลาดหลักทรัพย์ ร่วมกับ
สมาคมส่งเสริมผู้ลงทุนไทย และสมาคมบริษัทจดทะเบียนไทย ติดต่อกันเป็นปีที่ 3 และบริษัทฯ
ยังถือเป็นนโยบายที่จะรักษาระดับคุณภาพดังกล่าวให้พนักงานและผู้เกี่ยวข้องใช้เป็นมาตรฐานในการปฏิบัติงานของบริษัทฯ
นอกจากนี้บริษัทฯ ยังมีโครงสร้างการจัดการอันประกอบด้วยคณะกรรมการทั้งหมด 5 ชุด ได้แก่
คณะกรรมการบริษัทฯ, คณะกรรมการตรวจสอบ, คณะกรรมการบริหาร,
คณะกรรมการบริหารความเสี่ยง และคณะกรรมการสรรหาและพิจารณาผลตอบแทน
ซึ่งกรรมการในแต่ละคณะประกอบด้วยบุคคลที่มีความรู้ความสามารถ
และมีการกำหนดขอบเขตหน้าที่ของการปฏิบัติงานอย่างชัดเจน

7. ความเสี่ยงกรณีที่เกิดเพลิงไหม้

บริษัทฯ
มีคลังสินค้าที่อยู่ในบริเวณเดียวกันกับสำนักงานใหญ่ช่วยให้เกิดความคล่องตัวในการส่งสินค้าไปยังสาขาและลูกค้า
แต่ในขณะเดียวกันก็มีความเสี่ยงในกรณีที่เกิดอุบัติเหตุเพลิงไหม้จะเกิดความสูญเสียมากกว่าการที่คลังสินค้าอยู่แยกตัวจากสำนักงานใหญ่
อย่างไรก็ดี บริษัทฯ ได้มีมาตรการเตรียมพร้อม เพื่อถือปฏิบัติหากเกิดกรณีดังกล่าว
ด้วยการติดตั้งกล้องวงจรปิด และมีเจ้าหน้าที่เฝ้าระวังตลอด 24 ชั่วโมง
ซึ่งจะทำให้สามารถสังเกตเห็นสิ่งผิดปกติได้ มีหมายเลขโทรศัพท์หน่วยงานสำคัญ
หมายเลขโทรศัพท์ฉุกเฉินติดตั้งไว้อย่างชัดเจน เพื่อสามารถติดต่อได้ทันทีที่เกิดเหตุการณ์ขึ้น
รวมถึงมีอุปกรณ์ถังดับเพลิงที่อยู่ในสภาพพร้อมใช้งานติดตั้งไว้ในตำแหน่งที่สามารถหยิบใช้งานได้สะดวก
เพื่อแก้ไขสถานการณ์เบื้องต้นได้ทันที นอกจากนี้บริษัทฯ
ยังมีการทำประกันอัคคีภัยในวงเงินที่พอเพียงกับความเสียหายที่อาจเกิดขึ้นได้

8. ความเสี่ยงเกี่ยวกับสินค้าสูญหาย

จากการที่บริษัทฯ ดำเนินธุรกิจค้าปลีกโฮมเอนเตอร์เทนเม้นท์ซอฟแวร์ โดยมี Shop
กระจายอยู่ทั่วประเทศเป็นจำนวนมาก
และสินค้าที่จำหน่ายมีขนาดเล็กจึงมีความเสี่ยงในการสูญหายของสินค้าได้
เช่นเดียวกับธุรกิจค้าปลีกโดยทั่วไป ซึ่งบริษัทฯ
ก็มีความตระหนักและระมัดระวังในเรื่องดังกล่าวเป็นอย่างมาก
ด้วยการเฝ้าระวังโดยพนักงานสาขาเอง ตลอดจนจัดให้มีการติดตั้งระบบกล้องวงจรปิดในทุกสาขา
และมีเจ้าหน้าที่คอยตรวจสอบเฝ้าระวังทุกวันตลอด 24 ชั่วโมง นอกจากนี้บริษัทฯ
ยังได้มีการจัดทีมตรวจนับสินค้าเข้าตรวจนับสินค้าทุกสาขาอย่างน้อยสาขาละ 1 ครั้งต่อเดือน
ซึ่งนอกจากจะเป็นการเพิ่มความแม่นยำในการบริหารจัดการสินค้าคงเหลือแล้ว
ยังเป็นการกระตุ้นให้พนักงานสาขามีความระมัดระวังในการดูแลสินค้ามากขึ้นด้วย

9. ความเสี่ยงในเรื่องสินค้าล้าสมัย

ปัจจุบันเทคโนโลยีทางด้านคอมพิวเตอร์มีการพัฒนาและเปลี่ยนแปลงอย่างรวดเร็ว
รวมถึงสินค้าที่บริษัทฯ จำหน่ายมีความหลากหลายและมีจำนวนรายการมาก
จึงมีความเป็นไปได้สูงที่อาจจะมีสินค้าค้างสต็อกและได้รับความนิยมน้อยลง ซึ่งบริษัทฯ
ให้ความสำคัญกับการจัดการเรื่องดังกล่าว ด้วยการติดตามจำนวนสินค้าคงเหลืออย่างใกล้ชิด
โดยจะควบคุมจำนวนสินค้าคงเหลือให้เหมาะสมกับอายุสิทธิ์ที่เหลืออยู่ บริษัทฯ
ให้ความสำคัญทั้งในด้านการป้องกันและด้านการจัดการต่อกรณีสินค้าล้าสมัยค้างสต็อกจำนวนมาก
ด้วยการเฝ้าติดตามความเคลื่อนไหวของสินค้าอย่างใกล้ชิด
จัดให้มีเจ้าหน้าที่เฝ้าติดตามยอดขายและทำการโอนย้ายสินค้าจากสาขาที่ไม่ได้รับความนิยมไปยังสาขาที่ลูกค้านิยมซื้อ
และในกรณีที่ยังคงมีสต็อกสินค้าที่ไม่ได้รับความนิยมเหลืออยู่ก็จะนำมาจัดรายการส่งเสริมการขายในรูปแบบต่างๆ
อย่างไรก็ดี เนื่องจากสินค้าที่บริษัทฯ จำหน่ายมีความแตกต่างจากสินค้าทั่วไป กล่าวคือ
เป็นสินค้าที่ลูกค้านิยมซื้อเพื่อเก็บสะสมและในบางรายการจะมีคุณค่ามากขึ้นหากมีอายุมากขึ้น
ดังนั้นบริษัทฯ จะนำสินค้ารายการที่มีลักษณะดังกล่าวมาทำการสื่อสาร ให้ลูกค้าทราบเกี่ยวกับคุณค่า
หรือรางวัลต่างๆ ที่เคยได้รับ รวมถึงอาจมีการปรับเปลี่ยนบรรจุภัณฑ์ให้มีคุณค่าและสวยงามมากขึ้น
ซึ่งสามารถสร้างความสนใจและได้รับการตอบรับจากลูกค้าเป็นอย่างดี